C 32/6

Rapport Finali tal-Uffiċjal tas-Seduta (1)

Il-Każ AT.39686 – Cephalon

(Test b’rilevanza għaż-ŻEE)

(2021/C 32/06)

1. L-abbozz ta’ deċiżjoni, indiirzzat lil Cephalon, Inc. (“Cephalon”) u lil Teva Pharmaceuticals Industries Ltd. (“Teva”) (flimkien, il-“Partijiet” (2)), jirrigwarda l-ksur tal-Artikolu 101 TFUE u l-Artikolu 53 tal-Ftehim ŻEE permezz tal-konklużjoni, fit-8 ta’ Diċembru 2005, ta’ ftehim għas-soluzzjoni madwar id-dinja tal-litigazzjoni dwar il-privattivi, kif ukoll ta’ ċerti tranżazzjonijiet u ftehimiet ta’ implimentazzjoni relatati li ġew konklużi bejn il-kumpaniji li jappartjenu għall-gruppi Cephalon u Teva (flimkien, il-“Ftehim ta’ Soluzzjoni”). It-tilwima inkwistjoni kienet tirrigwarda l-ingredjent farmaċewtiku attiv magħruf bħala “modafinil”, użat fit-trattament ta’ ngħas eċċessiv matul il-jum assoċjat b’mod partikolari man-narkolessja.

2. L-investigazzjoni bdiet bl-inizjattiva tal-Kummissjoni stess bi spezzjonijiet għal għarrieda skont l-Artikolu 20(4) tar-Regolament Nru 1/2003 (3) imwettqa bejn id-9 u l-11 ta’ Diċembru 2009 fil-bini ta’ Cephalon Europe SAS fi Franza u ta’ Cephalon (UK) Limited u Teva UK Limited fir-Renju Unit.

3. Fit-28 ta’ April 2011, il-Kummissjoni bdiet proċeduri kontra l-Partijiet skont l-Artikolu 2(1) tar-Regolament Nru 773/2004 (4).

4. Matul l-investigazzjoni, il-Kummissjoni bagħtet diversi talbiet għal informazzjoni skont l-Artikolu 18(1) tar-Regolament Nru 1/2003 lill-Partijiet, kif ukoll lil terzi.

5. Fid-29 ta’ Lulju 2015, il-Kummissjoni adottat deċiżjoni skont l-Artikolu 18(3) tar-Regolament Nru 1/2003, indirizzata lil Teva u ordnatilha tforni dokumenti speċifiċi sat-28 ta’ Awwissu 2015. Teva kkonformat kompletament mat-talba fis-27 ta’ Awwissu 2015.

6. Fis-17 ta’ Lulju 2017, il-Kummissjoni bagħtet dikjarazzjoni tal-oġġezzjonijiet (id-“DO”) lill-Partijiet. Fid-DO, il-Kummissjoni kkunsidrat b’mod provviżorju, essenzjalment, li l-Ftehim ta’ Soluzzjoni kien jinvolvi t-trasferiment ta’ valur minn Cephalon lill-kompetitur ġeneriku (potenzjali) tagħha Teva biex din tal-aħħar taqbel li ma tikkontestax il-privattivi tal-modafinil ta’ Cephalon u li ddewwem l-isforzi tagħha biex tidħol u tikkompeti f’ċerti swieq nazzjonali tal-modafinil fiż-ŻEE, u li l-Ftehim ta’ Soluzzjoni kellu l-iskop u (f’ċerti pajjiżi) l-effett li jirrestrinġi l-kompetizzjoni bi ksur tal-Artikolu 101 TFUE u, sa fejn applikabbli, l-Artikolu 53 tal-Ftehim ŻEE.

7. Id-Direttorat Ġenerali għall-Kompetizzjoni (“DĠ Kompetizzjoni”) ipprovda aċċess lill-Partijiet għall-parti ewlenija tal-fajl ta’ investigazzjoni tal-Kummissjoni permezz ta’ DVDs ikkonsenjati fl-14 ta’ Awwissu 2017 u proċedura ta’ kamra tad-data organizzata bejn it-12 u s-16 ta’ Ottubru 2017 għal ċerta informazzjoni kunfidenzjali li l-Kummissjoni kienet kisbet mingħand terzi.

8. Il-Partijiet kisbu wkoll aċċess għal għadd kbir ta’ dokumenti li waslu mingħand impriża ta’ parti terza waħda (“Sid id-Dokumenti”) — u li dwarhom Sid tad-Dokumenti talab kunfidenzjalità kompleta — permezz ta’ arranġament ta’ ċirku ta’ kunfidenzjalità organizzat skont “Ftehim ta’ Divulgazzjoni u Aċċess” konkluż bejn il-Partijiet u Sid id-Dokumenti. Skont dan il-ftehim, ditti legali esterni nominati li kienu qed jagħtu pariri lill-Partijiet f’dan il-każ setgħu jeżaminaw id-dokumenti inkwistjoni (mingħajr ma jiddivulgaw il-kontenut tagħhom lill-Partijiet) bil-ħsieb li jidentifikaw informazzjoni f’dawn id-dokumenti li “tista’ raġonevolment tiskaġuna jew inkella tkun raġonevolment meħtieġa għall-eżerċizzju tad-drittijiet ta’ difiża tal-[Partijiet]” u li dawn il-konsulenti esterni kellhom l-intenzjoni li jużaw għall-finijiet ta’ dan il-każ.

9. Fit-3 ta’ Ottubru 2017, il-Partijiet elenkaw 12-il tali dokument u saħqu li dawn ikunu kompletament aċċessibbli. Fit-6 ta’ Ottubru 2017, id-DĠ Kompetizzjoni talab lil Sid id-Dokumenti biex jikkonferma li dawn it-12-il dokument (id-“Dokumenti Mitluba”) ma kinux kunfidenzjali jew biex jipproponi verżjonijiet mhux kunfidenzjali tagħhom, appoġġati minn talbiet korrispondenti ta’ kunfidenzjalità. Sid id-Dokumenti wieġeb fit-2 ta’ Novembru 2017 li ma kellux talbiet ta’ kunfidenzjalità rigward id-Dokumenti Mitluba. Fid-9 ta’ Novembru 2017, id-DĠ Kompetizzjoni bagħat lill-Partijiet CD-Rom bid-Dokumenti Mitluba, li ġew ikkonsenjati l-għada.

10. Skont il-Ftehim ta’ Divulgazzjoni u Aċċess u l-ittra li takkumpanja d-DO, il-Partijiet inizjalment kellhom tmien ġimgħat minn meta rċevew id-Dokumenti Mitluba (fl-10 ta’ Novembru 2017; ara l-paragrafu 9 hawn fuq) biex jippreżentaw tweġiba bil-miktub għad-DO.

11. Fil-21 ta’ Diċembru 2017, Teva talbet lid-DĠ Kompetizzjoni għal estensjoni ta’ din l-iskadenza sas-26 ta’ Jannar 2018. Id-DĠ Kompetizzjoni ta l-estensjoni mitluba.

12. Il-Partijiet ippreżentaw it-tweġiba tagħhom bil-miktub għad-DO fis-26 ta’ Jannar 2018. Fit-tweġiba tagħhom bil-miktub, il-Partijiet talbu li jkollhom l-opportunità li jiżviluppaw l-argumenti tagħhom f’seduta ta’ smigħ, skont l-Artikolu 12 tar-Regolament Nru 773/2004.

13. Is-seduta ta’ smigħ saret fit-13 ta’ Marzu 2018.

14. Fl-1 ta’ Lulju 2019, il-Kummissjoni bagħtet ittra ta’ fatti lill-Partijiet, biex tinfurmahom dwar evidenza addizzjonali li tappoġġa l-konklużjonijiet preliminari milħuqa fid-DO. Il-limitu ta’ żmien inizjali biex jitressqu l-kummenti bil-miktub dwar l-evidenza addizzjonali kien id-19 ta’ Lulju 2019. B’talba tal-Partijiet, id-DĠ Kompetizzjoni ta estensjoni tal-iskadenza sas-26 ta’ Lulju 2019. Il-Partijiet ippreżentaw il-kummenti tagħhom bil-miktub f’dik id-data.

15. Fit-8 ta’ April 2020, il-Kummissjoni bagħtet lil-Partijiet it-tieni ittra ta’ fatti, li biha reġgħet infurmathom dwar l-evidenza addizzjonali ta’ sostenn għall-konklużjonijiet preliminari tad-DO. Il-Partijiet ippreżentaw il-kummenti tagħhom bil-miktub fit-6 ta’ Mejju 2020.

16. Fit-8 ta’ Ġunju 2020, il-Kummissjoni adottat dikjarazzjoni supplimentari ta’ oġġezzjonijiet (“DSO”) sabiex (i) tikkomplementa u tiċċara r-raġunament tal-Kummissjoni sottostanti għall-konklużjoni preliminari milħuqa fid-DO li l-imġiba tal-Partijiet tikkostitwixxi restrizzjoni tal-kompetizzjoni bi skop, anki fid-dawl tal-iżviluppi fil-ġurisprudenza li seħħew wara Lulju 2017, (5) u (ii) tirrevedi u tikkomplementa l-indikazzjonijiet tad-DO dwar il-kalkolu tal-multa li tista’ tiġi imposta fuq Teva.

17. Fl-ittra ta’ akkumpanjament tat-8 ta’ Ġunju 2020 għad-DSO, id-DĠ Kompetizzjoni nnota li mill-adozzjoni tad-DO, il-fajl kien ġie ssupplimentat biss b’dokumenti aċċessibbli li jew kienu diġà ġew kondiviżi mal-Partijiet, jew li kienu ġew forniti mill-Partijiet infushom. Għaldaqstant, id-DĠ Kompetizzjoni qies li ma kienx hemm dokumenti aċċessibbli li għalihom kien meħtieġ li jingħata l-aċċess sabiex il-Partijiet ikunu jistgħu jeżerċitaw id-drittijiet tagħhom ta’ difiża fil-kuntest tad-DSO (6). Il-Partijiet ma għamlu l-ebda talba għal aċċess addizzjonali għad-dokumenti fil-fajl tal-Kummissjoni.

18. Id-DĠ Kompetizzjoni stabbilixxa limitu ta’ żmien ta’ erba’ ġimgħat biex il-Partijiet jippreżentaw it-tweġiba tagħhom bil-miktub għad-DSO, filwaqt qies il-fatt li d-DSO kien limitat fid-daqs u fl-ambitu u li ma kien jiddependi fuq l-ebda evidenza ġdida.

19. Il-Partijiet ippreżentaw it-tweġiba konġunta bil-miktub tagħhom għad-DSO fis-6 ta’ Lulju 2020 u talbu li jingħataw l-opportunità li jiżviluppaw l-argumenti tagħhom f’seduta ta’ smigħ.

20. It-tieni seduta ta’ smigħ saret fit-22 ta’ Lulju 2020 (7).

21. Skont l-Artikolu 16(1) tad-Deċiżjoni 2011/695/UE, eżaminajt l-abbozz tad-deċiżjoni sabiex nikkunsidra jekk l-abbozz tad-deċiżjoni jittrattax biss l-oġġezzjonijiet li fir-rigward tagħhom il-Partijiet ingħataw l-opportunità li jippreżentaw l-opinjonijiet tagħhom. Il-konklużjoni tiegħi hija li dan huwa l-każ.

22. Kumplessivament, inqis li l-eżerċizzju effettiv tad-drittijiet proċedurali ġie rrispettat matul il-proċedura.

Brussell, it-23 ta’ Novembru 2020. Wouter WILS

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29) (“id-Deċiżjoni 2011/695/UE”).

(2) Teva akkwistat il-kontroll ta’ Cephalon fl-2011. Il-Kummissjoni, bid-deċiżjoni tat-13 ta’ Ottubru 2011 fil-Każ M.6258 – Teva/Cephalon, awtorizzat din il-konċentrazzjoni soġġetta għal ċerti kundizzjonijiet u obbligi. Il-ksur jirrigwarda perjodu qabel il-konċentrazzjoni, li dam għall-biċċa l-kbira tal-pajjiżi kkunsidrati mill-4 ta’ Diċembru 2005 sat-12 ta’ Ottubru 2011 (filwaqt li għall-Bulgarija u r-Rumanija l-ksur beda fl-1 ta’ Jannar 2007, u għall-Ungerija ntemm fl-14 ta’ Ġunju 2011).

(3) Ir-Regolament tal-Kunsill (KE) Nru 1/2003 tas-16 ta’ Diċembru 2002 dwar l-implimentazzjoni tar-regoli dwar il-kompetizzjoni stipulati fl-Artikoli 81 u 82 tat-Trattat (ĠU L 1, 4.1.2003, p. 1) (“ir-Regolament Nru 1/2003”).

(4) Ir-Regolament tal-Kummissjoni (KE) Nru 773/2004 tas-7 ta' April 2004 dwar it-tmexxija ta' proċeduri mill-Kummissjoni skont l-Artikoli 81 u 82 tat-Trattat tal-KE (ĠU L 123, 27.4.2004, p. 18) (“ir-Regolament Nru 773/2004”).

(5) B’mod partikolari s-sentenzi tat-12 ta’ Diċembru 2018, Krka vs Il-Kummissjoni, T-684/14, ECLI:EU:T:2018:918, u tat-30 ta’ Jannar 2020, Generics (UK) Ltd et al, C-307/18, ECLI:EU:C:2020:52.

(6) F’dan ir-rigward, il-Kummissjoni pprovdiet indiċi ta’ dokumenti li saru parti mill-fajl tal-Kummissjoni f’din l-investigazzjoni sa mill-adozzjoni tad-DO, u ħalliet lill-Partijiet jivverifikaw li l-fajl ma kienx fih dokumenti aċċessibbli li għalihom kien meħtieġ li jingħata aċċess sabiex il-Partijiet ikunu jistgħu jeżerċitaw id-drittijiet tad-difiża tagħhom.

(7) Minħabba l-pandemija tal-COVID-19, is-seduta ta’ smigħ saret mill-bogħod permezz ta’ vidjokonferenza kriptata u sigura.